Et vigtigt navn på Jumbo-Vismas hold til Paris-Nice er krydset fra startlisten. Franske Christophe Laporte er blevet syg og kommer derfor ikke til at hjælpe Jonas Vingegaard med at vinde etapeløbet. Det fremgår på det belgiske storholds hjemmeside . Laporte skulle også være en vigtig brik for holdets sprinter, Olav Kooij. - Først og fremmest er det selvfølgelig enormt ærgerligt for Christophe, men det er også et tab for mig, for han er en af de bedste i verden når det kommer til at lede en sprint, siger Kooij. Hvis vi ser bort fra sygdom, er det en ganske formstærk herre, der må blive hjemme fra Paris-Nice. Laporte blev nummer tre i Omloop Het Nieuwsblad og senest nummer seks i Kuurne-Bruxelles-Kuurne. Laporte var også en del af det stærke Jumbo-Visma-mandskab, der var med til at sikre Jonas Vingegaard den gule trøje i Tour de France sidste år. Her vandt franskmanden også selv en etape. Jumbo-Vismas hold til Paris-Nice Jumbo-Visma offentliggjorde det endelige hold til Paris-Nice lørdag formiddag. Jonas Vingegaard, Rohan Dennis, Steven Kruijswijk, Olav Kooij, Tobias Foss, Nathan van Hooydonck, Edoardo Affini og Jan Tratnik får chancen i det traditionsrige løb. Paris-Nice begynder søndag og slutter næste søndag. Følg med hele vejen på TV 2 SPORT og TV 2 PLAY .
Jumbo-Visma er blevet svækket kort før starten på etapeløbet Paris-Nice.